Diari Oficial de la Generalitat Valenciana


Sumari del DOGV 5687, del 24-01-2008 (2008/646)

ORDRE de 28 de desembre de 2007, de la Conselleria de Cultura i Esport, per la qual es convoca un concurs públic per a la concessió d'ajudes a les associacions d'editors i llibreters i empreses editorials de la Comunitat Valenciana per a l'organització i la participació en fires del llibre, congressos i activitats semblants.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5687

Data del DOGV
:   24-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/646


Data del document
:   28-12-2007

Organisme emissor
:   Conselleria de Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * indústria del llibre
    * editorial
    * suport econòmic
    * associació professional
    * ajuda pública

ORDRE de 28 de desembre de 2007, de la Conselleria de Cultura i Esport, per la qual es convoca un concurs públic per a la concessió d'ajudes a les associacions d'editors i llibreters i empreses editorials de la Comunitat Valenciana per a l'organització i la participació en fires del llibre, congressos i activitats semblants. [2008/646]
La Generalitat, tal com estableix l'article 49.1.4 de l'Estatut d'Autonomia, té competència exclusiva en matèria de cultura. Sobre aquesta base, resulta oportú potenciar la labor i la iniciativa dels editors i llibreters de la Comunitat Valenciana, individualment o a través de les seues associacions.
Per tot això, fent ús de les facultats que em confereix l'article 28 de la Llei de la Generalitat 5/1983, de 30 de desembre, de Govern Valencià,
ORDENE
Primer
Es convoca un concurs públic per a la concessió d'ajudes a les associacions d'editors i llibreters i empreses editorials de la Comunitat Valenciana, destinades a sufragar-ne les activitats, i s'aproven les bases per les quals es regeix aquesta convocatòria, i els models referents a la instància de sol·licitud (annexos I, II i III).
Segon
L'import global màxim destinat a aquestes ajudes serà de huitanta mil euros (80.000 €) i es farà efectiu a càrrec del pressupost de l'any 2008 de la Generalitat, dins de l'aplicació pressupostària 96.91.58.744.98 i de la línia T1882000 denominada «Ajudes per a fires del llibre i congressos». La concessió de les subvencions està condicionada a l'existència en els esmentats pressupostos de crèdit adequat i suficient, de conformitat amb el que disposa l'Ordre de 26 de setembre de 1994 (DOGV de 6 d'octubre de 1994), de la conselleria d'Economia i Hisenda.
DISPOSICIÓ ADDICIONAL
Única
D'acord amb l'Ordre de 26 de setembre de 1994, de la conselleria d'Economia i Hisenda, sobre tramitació anticipada d'expedients de despesa, tots els actes dictats en l'expedient de subvenció que es convoca per la present Ordre s'entendran condicionats al fet que, en dictar la resolució de concessió de la subvenció, subsistisquen les mateixes circumstàncies de fet i de dret existents en el moment en què es produïren aquells actes.
DISPOSICIONS FINALS
Primera
Es delega en la directora general del Llibre, Arxius i Biblioteques la facultat de resoldre la concessió d'aquestes ajudes i se l'autoritza perquè, en l'àmbit de les seues competències, adopte les mesures necessàries per al desenvolupament i l'execució d'aquesta ordre.
Segona
La present Ordre produirà efecte des del dia de la publicació en el Diari Oficial de la Comunitat Valenciana.
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, s'hi podrà interposar potestativament un recurs de reposició o bé plantejar directament un recurs contenciós administratiu, en els terminis i davant els òrgans que s'indiquen a continuació:
a) El recurs de reposició s'haurà d'interposar davant la consellera de Cultura i Esport, en el termini d'un mes comptador des de l'endemà de la publicació.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
València, 28 de desembre de 2007
La consellera de Cultura i Esport,
TRINIDAD MARIA MIRÓ MIRA
Bases de la convocatòria
Bases de la convocatòria per a l'adjudicació d'ajudes a les associacions d'editors i llibreters i empreses editorials de la Comunitat Valenciana, per a l'organització i la participació en fires del llibre, congressos i activitats similars per a 2008 .
Primera. Objecte
Seran objecte d'ajuda les activitats següents:
a) Organització o participació en les fires del llibre de València, Castelló i Alacant, així com en les fires del llibre internacionals i de l'Estat espanyol.
b) Organització de congressos, trobades, cicles de conferències i taules redones sobre temes específics d'aquests col·lectius professionals.
c) Les despeses de funcionament i protocol generades per l'activitat d'aquestes associacions.
Segona. Despeses subvencionables
Aquestes ajudes contribuiran al finançament parcial, fins al màxim del 50%, de les despeses ocasionades en l'execució dels programes d'activitats que realitzen els editors i les associacions de llibreters, i un 25% de la despesa de funcionament i de protocol. Les activitats estaran datades entre l'1 de gener i el 31 d'octubre de «Any».
Tercera. Requisits dels beneficiaris
1. Podran sol·licitar les ajudes:
a) Qualsevol associació d'editors, la seu i l'activitat de la qual estiguen ubicades a la Comunitat Valenciana, que desitge participar:
1) promovent un estand, organitzat i gestionat per aquestes associacions, en les fires del llibre internacionals;
2) gestionant les ajudes en concepte de borses de viatge que permeten l'assistència a les fires del llibre internacionals als seus associats. Aquesta ajuda es gestionarà a través de l'associació a la qual pertanga l'editor;
3) promovent un estand, organitzat i gestionat per aquestes associacions, en les fires del llibre d'Alacant, Castelló i València o en qualsevol altra ciutat de l'Estat.
b) Els editors radicats a la Comunitat Valenciana que, com a empresa individual, desitgen participar en les fires del llibre internacionals, als quals se'ls concedirà una ajuda en concepte de borsa de viatge.
c) Les associacions de llibreters d'Alacant, Castelló i València per a l'organització i la gestió de les fires del llibre a les ciutats d'Alacant, Castelló i València. En el cas que concórrega en una mateixa ciutat més d'una associació, aquestes hauran d'arribar a un acord per al muntatge conjunt d'una única fira.
d) Les associacions de llibreters d'ocasió de la Comunitat Valenciana per a l'organització i la gestió de les fires del llibre d'ocasió a les ciutats d'Alacant, Castelló i València. En el cas que concórrega en una mateixa ciutat més d'una associació, aquestes hauran d'arribar a un acord per al muntatge conjunt d'una única fira.
e) Les associacions d'editors i llibreters ubicades a la Comunitat Valenciana que organitzen o desitgen participar en congressos, trobades, etc. relacionats amb algun aspecte del sector del llibre.
2. No podran obtenir la condició de beneficiaris els sol·licitants que incórreguen en alguna de les causes d'inhabilitació i prohibició per a ser beneficiari de la subvenció, regulades en l'article 13 de la Llei 38/2003, de 17 de novembre, General de Subvencions.
3. No podran obtenir la condició de beneficiaris els sol·licitants que no es troben, en finalitzar el termini de presentació de la sol·licitud, al corrent de les obligacions tributàries i davant de la Seguretat Social.
Quarta. Règim normatiu d'aquestes ajudes
1. El procediment per a la concessió d'aquestes ajudes es tramitarà en règim de concurrència competitiva, tal com estableix l'article 22.1 de la Llei 38/2003, General de Subvencions.
2. A aquesta convocatòria s'hi aplicaran les presents bases reguladores, la Llei d'Hisenda Pública de la Generalitat Valenciana, la Llei 38/2003, General de Subvencions i el Reglament de la Llei 38/2003, aprovat pel Reial Decret 887/2006.
3. Les ajudes concedides mitjançant aquesta convocatòria no necessiten notificació a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, per no complir el requisit de l'avantatge econòmic per a una empresa ni el del falsejament de la competència, i no afectar així els intercanvis comercials entre els estats membres de l'apartat 1 de l'article 87 del Tractat Constitutiu de la Comunitat Europea.
Cinquena. Termini de les sol·licituds i documentació a presentar
1. El termini de presentació de sol·licituds serà d'un mes comptat des de l'endemà de la publicació d'aquesta ordre en el Diari Oficial de la Comunitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent.
2. La sol·licitud d'ajuda econòmica, el model de la qual figura en l'annex I d'aquesta ordre, estarà adreçada a la conselleria de Cultura i Esport, Direcció General del Llibre, Arxius i Biblioteques i anirà acompanyada dels originals o de fotocòpies compulsades dels documents següents:
a) Estatuts de l'associació o, en el cas que el sol·licitant siga una empresa editorial, fotocòpia compulsada del document nacional d'identitat si l'editorial és persona física, o fotocòpia compulsada del document públic que n'acredite la constitució si l'editorial és persona jurídica, així com la documentació que acredite la representació que ostenta la persona que firma la sol·licitud i fotocòpia compulsada del seu document nacional d'identitat.
b) Número de registre de l'associació.
c) Declaració de qui és el representant legal de l'associació i fotocòpia compulsada del seu document nacional d'identitat, en el cas que el sol·licitant siga una associació d'editors o de llibreters.
d) Declaració que l'associació o, si escau, l'editorial es troba a la Comunitat Valenciana.
e) Memòria detallada del pla de les activitats previstes i el cost de cada activitat, així com el cost total de les activitats de la memòria.
f) Imprés d'altes de tercers per a pagaments de la Generalitat emplenat com cal segons el model de l'annex II.
g) Fotocòpia compulsada del CIF de l'associació d'editors o llibreters, o del CIF o NIF dels editors que concursen individualment.
h) Certificats acreditatius que el sol·licitant es troba al corrent de les obligacions tributàries -tant pel que fa als tributs estatals com als autonòmics(i davant la Seguretat Social, referit als dotze mesos anteriors a la sol·licitud de subvenció, en els termes previstos en l'article 22 del Reglament General de Subvencions aprovat pel Reial Decret 887/2006, de 21 de juliol.
Els sol·licitants que ho desitgen podran autoritzar la Direcció General del Llibre, Arxius i Biblioteques per a demanar el certificat que es troba al corrent de les obligacions de la Seguretat Social davant la Tresoreria General de la Seguretat Social, el certificat que es troba al corrent dels tributs estatals davant l'Agència Tributaria i el certificat dels tributs autonòmics davant de la conselleria d'Economia, Hisenda i Ocupació de manera telemàtica. El fet que l'interessat s'aculla a aquesta norma comporta la seua autorització expressa a la Direcció General del Llibre, Arxius i Biblioteques per a sol·licitar aquest dada a la Tresoreria General de la Seguretat Social, a l'Agència Tributària i a la conselleria d'Economia, Hisenda i Ocupació.
i) Les empreses editorials que disposen de 50 o més treballadors han d'acreditar, mitjançant una declaració responsable, el compliment de la normalització sobre integració laboral de les persones amb discapacitat o l'exempció d'aquesta obligació, en virtut del que disposa l'article 7 de la Llei 11/2003, de 10 d'abril, de la Generalitat, i l'article 38.1 de la Llei 13/82, de 7 d'abril.
j) Imprès de declaració responsable que acredite que l'entitat sol·licitant no està sotmesa a les prohibicions establides en l'article 13 de la Llei 38/2003, de 17 de novembre, General de Subvencions, segons el que determina l'apartat 7 de l'article 13 de l'esmentada Llei, emplenat segons el model de l'annex III.
3. La documentació assenyalada en l'apartat anterior podrà presentar-se, compulsada com cal quan siga fotocòpia, en el Registre Auxiliar de la Biblioteca Valenciana (monestir Sant Miquel dels Reis. Avinguda Constitució, 284. 46018 València), en el registre de les direccions territorials de Cultura i Esport de Castelló, València o Alacant o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Donat cas que la documentació es presente en Correus, es regularà per l'article 31 del Reial Decret 1.829/99, de 3 de desembre, pel qual s'aprova el reglament que regula la prestació de servicis postals.
4. Les instàncies de sol·licitud es facilitaran als interessats en el Registre Auxiliar de la Biblioteca Valenciana i en el registre de les direccions territorials de Cultura i Esport de Castelló, València o Alacant.
5. Si la sol·licitud no fóra presentada en el Registre Auxiliar de la Biblioteca Valenciana, es recomana remetre un fax a l'òrgan gestor de la convocatòria (Direcció General del Llibre, Arxius i Biblioteques, núm.: 554 891 851), on s'indique el número i la data d'entrada al registre i l'òrgan on s'ha presentat la sol·licitud.
6. Si la sol·licitud no reuneix els requisits i documents establits en la present base, es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si no ho fera així, s'entendrà que desisteix de la petició amb una resolució prèvia, d'acord amb l'article 71, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
Sisena. Procediment de concessió
1. L'òrgan competent per a la instrucció del procediment de concessió de la subvenció és l'Àrea de Coordinació del Llibre i Biblioteques, en els termes establits per la Llei 38/2003, General de Subvencions.
2. Es nomena una Comissió Tècnica de Valoració de les sol·licituds, integrada per:
President: cap de l'Àrea de Coordinació del Llibre i Biblioteques.
Vocals: un cap de Servici de la Direcció General del Llibre, Arxius i Biblioteques
un cap de Secció de la direcció general del Llibre, Arxius i Biblioteques.
Secretari: un cap de Secció de la direcció general del Llibre, Arxius i Biblioteques.
3. La Comissió Tècnica de Valoració examinarà les sol·licituds presentades i, d'acord amb els criteris objectius d'atorgament, redactarà un informe d'adjudicació a l'òrgan competent. L'òrgan instructor, a la vista de l'expedient i de l'informe de l'òrgan col·legiat, formularà la proposta de resolució provisional motivada com cal. La directora general del Llibre, Arxius i Biblioteques dictarà, per delegació de la consellera de Cultura i Esport, una resolució que serà publicada en el Diari Oficial de la Comunitat Valenciana.
4. Així mateix, la Comissió Tècnica de Valoració podrà formular una proposta en el sentit que les ajudes siguen declarades desertes si, al seu parer, no hi haguera sol·licituds amb mèrits suficients per a adjudicar-les.
5. Una vegada passats sis mesos des que produïsca efectes la present Ordre sense que hi haja recaigut una resolució, s'entendrà que les peticions han sigut denegades per silenci administratiu.
Setena. Criteris de concessió
Per a la concessió d'aquestes subvencions es tindrà en compte la baremació següent:
a) Aquelles activitats que potencien la difusió del llibre i el foment de la lectura en el marc de les fires, congressos i activitats similars. Màxim 3 punts.
b) Programa a desenvolupar per part del sol·licitant en la fira, congrés o activitat similar. Màxim 3 punts.
c) La trajectòria cultural del sol·licitant i les seues activitats sobre la promoció literària. Màxim 2 punts.
d) Antiguitat i repercussió social de la fira, congrés o activitat en la qual participarà el sol·licitant. Màxim 2 punts.
Per a la determinació de la quantia de les subvencions es tindran en compte els criteris de valoració i de baremació esmentats en aquesta base, i la dotació econòmica es distribuirà en proporció a la puntuació obtinguda.
Huitena. Obligacions dels beneficiaris
Són obligacions del beneficiari:
a) Realitzar l'activitat que fonamenta la concessió de l'ajuda.
b) Acreditar davant la conselleria de Cultura i Esport la realització de l'activitat, així com el compliment dels requisits i de les condicions que determinen la concessió o el gaudi de l'ajuda.
c) Sotmetre's a les actuacions de comprovació i control financer que efectue l'òrgan concedent o qualssevol altres actuacions de comprovació i control financer que puguen realitzar els òrgans de control competents, per a la qual cosa haurà d'aportar tota la informació que li siga requerida en l'exercici d'aquestes actuacions, d'acord amb el que s'estableix en l'article 46 de la Llei 38/2003, de 17 de novembre, General de Subvencions.
d) Comunicar a la conselleria de Cultura i Esport l'obtenció de subvencions, ajudes, ingressos o recursos que financen les activitats subvencionades, procedents de qualssevol administracions o ens públics.
e) Acreditar abans de dictar-se la proposta de resolució de concessió que es troba al corrent en el compliment de les obligacions tributàries i davant de la Seguretat Social.
f) Adoptar les mesures de difusió contingudes en els articles 14 i 18 de la Llei 38/2003, de 17 de novembre, General de Subvencions. Si l'activitat subvencionada generara algun tipus d'imprés, la indicació que l'activitat ha rebut una ajuda de la conselleria de Cultura i Esport haurà de realitzar-se bé incloent-hi una frase al·lusiva a l'esmentada ajuda o bé amb la inclusió del logotip de la conselleria de Cultura i Esport.
g) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions.
Novena. Finançament de les activitats subvencionades
1. L'aportació de la conselleria de Cultura i Esport serà, com a màxim, del cinquanta per cent (50%) del cost de la inversió que es realitze el 2008. Els beneficiaris hauran de fer-se càrrec de la part no finançada per la Generalitat.
2. En el cas que l'entitat presente justificants no conformes a les bases d'aquesta convocatòria, es percebrà tan sols la part proporcional als justificants correctament presentats.
3. Si la resolució d'adjudicació de la subvenció és per un import inferior al sol·licitat pel beneficiari, aquest haurà de justificar-la en proporció a l'import realment rebut. En tot cas, la justificació s'haurà d'ajustar al que es reglamenta en la base tretzena d'aquesta ordre de convocatòria de subvenció.
4. L'import de les ajudes regulades en aquesta convocatòria no podrà ser, en cap cas, d'una quantitat que, aïlladament o en concurrència amb subvencions, ajudes, ingressos o recursos d'unes altres administracions públiques o d'altres ens públics o privats, supere el cost de l'activitat que ha de realitzar el beneficiari.
5. Tota alteració de les condicions tingudes en compte per a la concessió de l'ajuda, i en tot cas, l'obtenció concurrent d'unes altres aportacions fora dels casos permesos en les normes reguladores, podrà donar lloc a la modificació de la resolució de la concessió, en els termes establits en la normativa reguladora de la subvenció.
Desena. Reintegrament
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, de 17 de novembre, General de Subvencions.
Onzena. Inspecció i control
Quan en l'exercici de les funcions d'inspecció o control es detecten indicis d'una obtenció, gaudi o destinació incorrectes de l'ajuda percebuda, la conselleria de Cultura i Esport podrà acordar la retenció de les factures, els documents equivalents o substitutius i de qualsevol altre document relatiu a les operacions en què aquells indicis es manifesten.
Dotzena. Infraccions i sancions administratives
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que es preveu en el títol IV de la Llei 38/2003, de 17 de novembre, General de Subvencions.
Tretzena. Justificació de les subvencions
1. El pagament s'efectuarà d'una sola vegada en justificar les activitats subvencionades. Per a efectuar el pagament els beneficiaris de la subvenció hauran de presentar el compte justificatiu que continga la documentació següent:
a) Factures originals, fotocòpies compulsades i altres documents de valor probatori equivalent amb validesa en el tràfic jurídic mercantil o amb eficàcia administrativa, de les despeses realitzades. L'acreditació de les despeses també podrà efectuar-se per mitjà de factures electròniques. Les factures estaran datades entre l'1 de gener i el 31 d'octubre de 2008.
b) Memòria explicativa i detallada de les activitats realitzades. S'hi farà menció explícita de les factures que corresponen a cada activitat.
c) Relació explicativa de les despeses especificades en aquestes factures.
d) Certificat, per part del representant de l'associació, que acredite que les factures corresponen a les activitats objecte de subvenció.
e) Quan les activitats hagen sigut finançades, a més de la subvenció, amb unes altres subvencions o recursos, haurà d'acreditar-se en la justificació l'import, la procedència i l'aplicació dels fons a les activitats subvencionades, en compliment de l'article 30.4 de la Llei 38/2003, de 17 de novembre, General de Subvencions.
f) Certificats acreditatius que el sol·licitant es troba al corrent de les obligacions tributàries -tant pel que fa als tributs estatals com als autonòmics(i davant la Seguretat Social, referit als dotze mesos anteriors a la sol·licitud de subvenció, en els termes previstos en l'article 22 del Reglament General de Subvencions, aprovat pel Reial Decret 887/2006, de 21 de juliol.
2. Els justificants establits en aquesta base, que aniran adreçats a la directora general del Llibre, Arxius i Biblioteques, hauran de presentar-se fins al 31 d'octubre de 2008, inclusivament, en la conselleria de Cultura i Esport. Si no ho fa així, l'adjudicatari perdrà el dret a percebre l'ajuda.